2. melléklet

Az üzletszabályzat módosításának részletes indokolása:

* Az üzletszabályzat teljes szövegében a függeléki hivatkozások feltüntetésre kerültek a könnyebb áttekinthetőség érdekében.
* A kéményseprő-ipari közszolgáltatás ellátásának szakmai szabályairól szóló 63/2012. (XII. 11.) BM rendelet (a továbbiakban: BM rendelet) 3. § (3) bekezdése szerint *„Az égéstermék-elvezető ellenőrzését és szükség szerinti tisztítását a közszolgáltató - a (4) bekezdésben és a 4. § (2) bekezdésében foglalt kivétellel - évente 1 alkalommal végzi el.”* A 3. § (4) bekezdése pedig kimondja, hogy *„Ha az égéstermék-elvezető járatában és tartozékainál az égéstermék lerakódás mértéke ezt indokolja, akkor a (3) bekezdésben előírtnál gyakoribb ellenőrzés és tisztítás szükséges. Ennek szükségességét és gyakoriságát a közszolgáltató állapítja meg és erről az ingatlan használóját írásban tájékoztatja.”* Fenti előírás beillesztése szükséges az üzletszabályzat 4.5. pontjába.
* A 4.5.1 szakasz kiegészítése szükséges a *„sormunka jellegre vonatkozó jogszabályi előírások alapján”* kitétellel a kéményseprő-ipari közszolgáltatásról szóló 2012. évi XC. törvény (a továbbiakban: Törvény) 1. § 10. pontja alapján, miszerint: *„sormunka: az a külön megrendelés nélkül, előzetes értesítést követően, rendszeres időközönként végzett közszolgáltatás, amelynek díját további kiszállási díj nem terheli.”*
* A 4.5.1 szakasz módosítása indokolt, mivel a nyári időszakban a fényviszonyok lehetővé teszik, hogy a munkavégzés időtartama 18:00 ig is eltartson.
* A 4.5.2 szakasz a következőkkel egészül ki: *„Amennyiben a pótellenőrzés megrendelése a második időponttól számított 30 napon túl történik, a Közszolgáltató kiszállási díjat számol fel. A kiszállási díj mértékét a mindenkori, hatályos díjrendelet tartalmazza.”* A Törvény csak a sormunka esetén biztosítja, hogy nem kell kiszállási díjat fizetni. A második ellenőrzési időpontot követő 30. nap utáni ellenőrzés már nem minősül sormunkának. (Törvény 9. § (2) bekezdés *f)* pont.)
* A 4.5.3 szakasz a következőkkel egészül ki: *„Amennyiben az ügyfél azon tanúsítványt, melyen életveszély hibakód kerül feltüntetésre, nem írja alá, illetve ha bármilyen okból a tanúsítványon egy meglévő életveszélyt jelző hibakód nem kerül feltüntetésre, úgy a Társaság a tanúsítványt utólag postai úton juttatja el az ügyfélnek.”* Ezt jogszabály nem írja elő, de a napi gyakorlat szerint szükséges ennek a kérdésnek a szabályozása is.
* A 4.5.3 szakasz a következők szerint módosul: „*A műszaki felülvizsgálatról öt kémény felett a tanúsítvány elkészítésén felül a Közszolgáltató tájékoztató levelet küld a közös képviselő részére, öt kémény alatt a* [*2. sz. függelék a. pont*](#_Tanúsítványok)*ja szerinti tanúsítvány megfelelő rovatában dokumentálja megállapításait.*”

Az öt kémény feletti társasházak esetén azért szükséges a műszaki felülvizsgálat eredményének levél útján történő megküldése, hogy a közös képviseletek a kezelésükben lévő társasházak kéményeinek állapotáról értesülhessenek.

* A 4.5.3 szakaszban törlésre kerül a következő előírás: *„Amennyiben az aláírás bármilyen okból meghiúsul, úgy postai úton küldi meg a Közszolgáltató a bizonylatot, melyet ilyen esetben is megfelelően kézbesítettnek tekint.”*

Felesleges duplikáció szűnik meg, mivel a figyelemfelhívás nyomtatványon szereplő hibakódok minden esetben feltüntetésre kerülnek magán a BM rendelet melléklete szerinti tanúsítványon is. Az üzletszabályzat fentebbi módosítása szerint, amennyiben egy ügyfél megtagadja a tanúsítvány aláírását, azt a közszolgáltató postai úton eljuttatja számára, így biztosított az esetleges hibákkal kapcsolatos tájékoztatás.

* A 4.6. fejezet törlésre került, mivel a FŐKÉTÜSZ Kft. munkaszervezési átalakításának, és a szakértelem, valamint az eszközök fejlesztésének köszönhetően sormunka keretében kirendeltségi szervezésben is el tudja látni.

Ettől kezdve a fejezetszám is módosul, a következőkben az új fejezetszámok szerint soroljuk fel a módosításokat.

* A 4.6.1. fejezet kiegészül egy új d) ponttal, miszerint: *„Használatbavételi engedélyezési eljáráshoz kéményseprő-ipari nyilatkozat szükséges.*”

A Törvény 9. § (6) bekezdése szerint „*amennyiben a megrendelt műszaki vizsgálat célja a használatbavételi engedélyezési eljáráshoz szükséges hozzájárulás, végleges kéményseprő-ipari nyilatkozat is szükséges*.”

* A 4.6.1. fejezetből törlésre kerül a következő szövegrész: „*Amennyiben a megrendelt műszaki vizsgálat célja a használatbavételi engedélyezési eljáráshoz szükséges hozzájárulás, végleges kéményseprő-ipari nyilatkozat is szükséges.*”

Az előző pontban leírt kiegészítés alapján vált feleslegessé ez az előírás.

* A 4.6.1. fejezet kiegészül a következő előírással: „*A 3 példányos munkalap-munkaigazolás nevű bizonylat ügyfélpéldánya nem a helyszíni vizsgálatkor, hanem a helyszíni vizsgálat alapján elkészült nyilatkozat átvételekor kerül átadásra.*”

Ennek oka, hogy a helyszínen a nyomtatvány elszámolási része nem tölthető ki, mivel annak kitöltéséhez a FŐKÉTÜSZ Kft. belső adatbázisa szükséges. Az ügyfél csak a teljesítést igazolja, az elszámolás a nyomtatvány elkülönült részén található.

* A 4.7.2. fejezet kiegészül a következő előírással: *„A szolgáltatás számlájának fizetési határideje 15 nap.*”

Fenti szabályozásra azért van szükség, mert egyéb jogszabály nem tartalmazott erre vonatkozó előírást.